Նրա ծրագրում ջազային ստանդարտներից բացի՝ 80-ականներից մշտական տեղ գտան հայկական ժողովրդական, հիմնականում՝ կոմիտասյան և Սայաթ-Նովայի երգերի ջազային փոխակերպումները: Այս երգերը դարձել են նրա երաժշտական այցեքարտերից մեկը, ամենասպասվածներից, որոնց հետ մշտապես կապված է լինելու Տաթևիկ Հովհաննիսյանի անունը: Այս թեմային անդրադառնալիս՝ նա միշտ գնահատանքով և հատուկ ուշադրությամբ հիշում է նաև ամերիկահայ հայտնի դաշնակահար, գործիքավորող և կոմպոզիտոր Արմեն Դոնելյանի անունը, ում երաժշտական արվեստում մշտապես ապրել են հայկական երգերն ու մեղեդիները: 1998թ. թողարկվեց նրանց համատեղ ալբոմը՝ «Listen to my heart» խորագրով (Sony/Epic), որտեղ ընդգրկված էին նրանց հայկական էթնիկ ջազային մշակումները: Ձայնասկավառակի պրոդյուսերը ջազի աշխարհում ևս մեկ հայտնի անուն՝ Ջորջ Ավագյանն էր: